ASEFA คาดรายได้ปีนี้โตไม่ต่ำกว่า 20-25% ฟุ้งตุนงานในมือกว่า 1.2 พันลบ.
ASEFA คาดรายได้ปีนี้โตไม่ต่ำกว่า 20-25% หลังปรับโครงสร้างภายใน-รับผลดีโครงการภาครัฐ เผยตุนงานในมือกว่า 1.2 พันลบ.รับรู้ปีนี้ 1 พันลบ.
17 ส.ค. 2558

นายไพบูลย์ อังคณากรกุล กรรมการผู้จัดการ บริษัท อาซีฟา จำกัด (มหาชน) หรือ ASEFA เปิดเผยว่า บริษัทคาดว่าในปีนี้รายได้จะเติบโตไม่ต่ำกว่า 20-25% จากปีก่อนที่มีรายได้รวม 1.70 พันล้านบาท โดยในปีที่ผ่านมาบริษัทได้รับผลกระทบจากสถานการณ์ทางการเมือง และบริษัทได้ปรับโครงสร้างภายในด้วยการลดจำหน่ายสินค้าที่มีอัตรากำไรต่ำ
ประกอบกับปีนี้บริษัทจะได้ประโยชน์จากการลงทุนโครงการโครงสร้างพื้นฐานของภาครัฐฯ อาทิ โครงการรถไฟฟ้า ขณะเดียวกันภาคเอกชนก็ได้มีการขยายการลงทุนในโครงการผลิตไฟฟ้า งานโทรคมสื่อสาร ดาต้าเซ็นเตอร์รวมถึงภาคอสังหาริมทรัพย์ ส่งผลให้ความต้องการผลิตภัณฑ์ของบริษัทฯ เพิ่มขึ้น
ทั้งนี้ ปัจจุบัน บริษัทมีมูลค่างานในมือ(Backlog)กว่า 1.2 พันล้านบาท โดยจะรับรู้ปีนี้ราว 1 พันล้านบาท ขณะที่สัดส่วนรายได้ปัจจุบันมาจากกลุ่มธุรกิจผลิตและจัดจำหน่ายประมาณ 62% และเทรดดิ้งประมาณ 12% ส่วนที่เหลือเป็นงานบริการและโครงการรื้อถอนโรงไฟฟ้า